OSNOVNA ŠKOLA- SCUOLA ELEMENTARE

BELVEDERE

PRAVILNIK

o radu školske knjižnice

Rijeka, siječanj 2015.

Na temelju Zakona o knjižnicama (NN 105/97, 5/98, 104/00, i 69/09), Zakona o odgoju i obrazovanju u osnovnoj i srednjoj školi (NN 87/08, 86/09, 92/10, 105/10, 90/11, 5/12, 16/12, 86/12, 126/12, 94/13 i 152/14), Standarda za školske knjižnice (NN 34/00) i na temelju članka 50. i 147. Statuta Osnovne škole – Scuola elementare Belvedere, Školski odbor na sjednici održanoj 30.01.2015. godine donio je

**PRAVILNIK**

o radu školske knjižnice

**I. OPĆE ODREDBE**

Članak 1.

Ovim pravilnikom uređuje se položaj, struktura i rad knjižnice u Osnovnoj školi – Scuola elementare Belvedere (u daljnjem tekstu: Škola).

Članak 2.

Školska knjižnica nabavlja, stručno obrađuje, pohranjuje, čuva i daje na korištenje knjižnu i neknjižnu građu.

Djelatnost školske knjižnice sastavni je dio odgojno-obrazovnog procesa škole.

Članak 3.

Zadaće školske knjižnice su:

* promicanje i unapređivanje svih oblika odgojno-obrazovnog procesa i rada škole,
* stvaranje i razvijanje navike posjećivanja knjižnice te poticanje istraživačkog duha,
* pomoć učenicima u učenju uz sustavno poučavanje za samostalno pretraživanje i korištenje svih izvora znanja (informacija) na različitim medijima,
* omogućavanje učenicima ispunjenje obveza iz nastavnog plana i programa,
* omogućavanje učiteljima (nastavnicima) i stručnim suradnicima ostvarivanje nastavnog plana i programa i permanentno stručno usavršavanje.

Članak 4.

* Knjižnicu vodi stručni suradnik – školski knjižničar.

Knjižničar:

* planira i programira rad knjižnice,
* obavlja stručno-knjižnične i informacijsko-referalne poslove,
* sudjeluje u neposrednom odgojno-obrazovnom radu,
* priprema, organizira i sudjeluje u kulturnom i javnom životu Škole,
* surađuje s matičnom službom, drugim knjižnicama, knjižarama, nakladnicima i drugim kulturnim i javnim ustanovama,
* surađuje s učenicima, učiteljima (nastavnicima), stručnim suradnicima, ravnateljem te roditeljima i skrbnicima učenika i pruža im stručnu pomoć,
* permanentno se stručno usavršava,
* obavlja druge poslove određene propisima i općim aktima Škole.

**II. KNJIŽNIČNI FOND**

Članak 5.

Fond školske knjižnice sadrži:

* knjižnu građu (knjige, časopise i ostalu tiskanu građu),
* neknjižnu ili AVE građu.

Članak 6.

Knjižnična građa iz članka 5. ovog pravilnika treba biti pravilno i pregledno smještena u slobodnom pristupu (posudbeni fond) i za rad u knjižnici (referentna zbirka, časopisi, AVE građa i sl.) i mora biti stručno obrađena - klasificirana prema UDK, odnosno prema dobnom klasifikacijskom sustavu za književnost te katalogizirana prema pravilima ISBD-a.

Članak 7.

Knjižnični fond mora biti funkcionalan, prilagođen nastavnom planu i programu i potrebama korisnika školske knjižnice. Sadrži obvezatnu lektiru iz hrvatskog jezika i talijanskog jezika te stručnu literaturu koja obuhvaća referentnu zbirku, pedagoško-metodičku literaturu, znanstveno-popularnu literaturu te literaturu iz knjižničarstva.

**III. ZAŠTITA I OČUVANJE GRAĐE U KNJIŽNICI**

Članak 8.

Knjižnica je dužna osigurati zaštitu građe u knjižnici pravilnim smještajem i ispravnim postupanjem.

Zaštita knjižnične građe treba obuhvatiti:

* izdvajanje knjižnične građe i predlaganje za otpis,
* otpis knjižnične građe,
* reviziju fonda
* smještaj neuvezanih časopisa i novina,
* uvez knjiga i časopisa prema potrebi
* popravak knjiga prema potrebi.

Knjižnice su obavezne štititi građu od uzročnika propadanja (vlage, prekomjernog sunčevog ili umjetnog svjetla, bioloških i atmosferskih utjecaja i onečišćenja te odstupanja od optimalne temperature).

Članak 9.

Izdvajanjem knjižnične građe treba se odvojiti nepotrebna knjižnična građa.

Izdvajanje knjižnične građe mora se provoditi neprestano.

Iz školske knjižnice obvezno i redovito treba izdvajati:

* vrlo oštećene knjige,
* knjige koje netočno ili nesuvremeno obrađuju neku temu ili sadržaj (zastarjele, neaktualne),
* knjige koje nisu prikladne za korisnike školske knjižnice,
* suvišne primjerke nekih naslova (prekobrojne),
* nepotrebne časopise, AVE i dokumentacijski materijal.

Za pravodobno izdvajanje knjižnične građe odgovoran je knjižničar.

Članak 10.

Izdvojene knjige se popisuju i predlažu za otpis po osnovama:

* amortizirane knjige (dotrajale, oštećene, nehigijenske)
* nepotrebne knjige (neaktualne, zastarjele)
* nevraćene knjige (nakon 2-3 god.)
* izgubljene knjige (otuđene, nestale bez zaduženja).

Otpis provodi Povjerenstvo koje se imenuje na način propisan u čl. 11 stavku 5. ovog pravilnika i ono sastavlja zapisnik o otpisu.

O otpisu izdvojenih knjiga izvješćuje se Školski odbor.

Nakon što se otpis knjiga prihvati, taj se Zapisnik s popratnim prilozima dostavlja nadležnoj matičnoj knjižnici, a matična knjižnica prosljeđuje isti Nacionalnoj i sveučilišnoj knjižnici. Tek po pismenom očitovanju o otpisanoj građi, knjižnica može provesti otpis građe iz fonda školske knjižnice.

Članak 11.

Revizijom knjižnične građe u školskoj knjižnici, na osnovi usporedbe fizičkih jedinica nađenih na policama i podataka u katalozima i inventarnim knjigama, utvrđuje se pravo stanje knjižnog fonda, njegova materijalna vrijednost i saniraju posljedice nastale uporabom građe.

Redovna revizija provodi se periodično, ovisno o veličini knjižnog fonda (Pravilnik o reviziji i otpisu knjižnične građe, NN 21/02).

Izvanredna revizija provodi se prilikom primopredaje dužnosti knjižničara nakon preseljenja, požara, poplava, potresa, krađa, ratnih razaranja i sl.

Korisnici se obavještavaju o terminu revizije u kojem će knjižnica biti zatvorena tako da pravodobno mogu vratiti posuđene knjige.

Odluku o provođenju revizije donosi ravnatelj a odluku o imenovanju Povjerenstva za provođenje revizije donosi Školski odbor.

Povjerenstvo po obavljenoj reviziji predaje zapisnik o reviziji, prijedlog o otpisu s popisom građe za otpis i s prijedlogom o načinu postupanja s otpisanom građom.

Članak 12.

Oštećene knjige koje se više ne mogu nabaviti a i dalje su potrebne u fondu knjižnica je dužna pravodobno popraviti sama ili korištenjem usluga izvan Škole.

**IV. POSUDBA KNJIŽNIČNE GRAĐE**

Članak 13.

U prostorijama knjižnice korisnici se mogu svakodnevno služiti knjigama, časopisima, novinama i ostalom knjižničnom građom unutar radnog vremena.

Članak 14.

Za korištenje izvan prostorija knjižnice može se posuditi:

* učenicima: odjednom 3 knjige (2 za lektiru i 1 po izboru) na rok od 30 dana,
* učiteljima: više knjiga i priručnika tijekom školske godine, a časopisi i AVE građa na rok od 7 dana (prema potrebi).

Članak 15.

Za iznošenje izvan prostorija knjižnice ne mogu se posuditi: priručnici, enciklopedije, leksikoni, rječnici, bibliografski rječnici, bibliografije, atlasi i sl. (referentna zbirka) i časopisi, osim kada se radi o razrednoj posudbi na zahtjev učitelja Škole.

Članak 16.

Ako je potražnja za nekim knjigama povećana, knjižničar je ovlašten prigodom posudbe skratiti korisniku vrijeme korištenja određeno člankom 14. ovoga Pravilnika. Učenici mogu koristiti usluge školske knjižnice tijekom školske godine, a na kraju školske godine potrebno je vratiti sve posuđene knjige.

Za vrijeme ljetnog i zimskog odmora učenika te kada postoje opravdani razlozi, knjižničar može korisniku produljiti vrijeme posudbe određeno člankom 14. ovoga Pravilnika.

Opravdanost razloga iz stavka 2. ovoga članka ocjenjuje knjižničar samostalno.

Poželjno je i da učitelji vrate knjige koje im nisu potrebne u vrijeme godišnjeg odmora.

Članak 17.

Razrednom odjelu knjižnica može posuditi knjižnu i neknjižnu građu prema zahtjevu učitelja ili stručnog suradnika.

Vrijeme posudbe građe iz stavka 1. ovog članka određuje knjižničar u dogovoru s učiteljem ili stručnim suradnikom u skladu sa sadržajima nastavnog plana i programa koji se izvode u razredu uz pomoć posuđene knjižnične građe.

Članak 18.

Drugim samostalnim knjižnicama ili knjižnicama u sastavu školska knjižnica može posuđivati knjižničnu građu samo na temelju ugovora sklopljenog između druge knjižnice ili pravne osobe u čijem je knjižnica sastavu i Škole.

**V. KORISNICI USLUGA KNJIŽNICE**

Članak 19.

Uslugama školske knjižnice, i to besplatno, mogu se koristiti učenici, roditelji i skrbnici učenika, učitelji (nastavnici), stručni suradnici i ostali zaposlenici Škole.

Članak 20.

Korisnicima usluga školske knjižnice iz članka 19. ovoga pravilnika knjižnica može izdati odgovarajuće članske iskaznice. Ako korisnik izgubi iskaznicu, dužan je to prijaviti knjižničaru.

Članak 21.

Knjižnica je dužna svim korisnicima pružati usluge pod jednakim uvjetima, u skladu s odredbama ovoga Pravilnika i drugih općih akata Škole.

Članak 22.

Korisnici su posuđene knjige dužni pravodobno vratiti.

Ako korisnik zbog bolesti ili drugoga objektivnog razloga nije u mogućnosti pravodobno vratiti posuđenu knjigu ili drugu knjižnu građu, dužan je o tome izvijestiti knjižničara, a posuđenu knjigu vratiti odmah nakon prestanka razloga spriječenosti.

Članak 23.

Korisnika koji pravodobno ne vrati posuđene knjige, a ne radi se o slučaju iz članka 22. stavak 2. ovoga pravilnika, knjižničar će opomenuti.

Članak 24.

Korisnici su dužni čuvati knjižničnu građu od svakoga oštećenja i uništavanja.

Korisnici ne smiju trgati listove knjiga, podcrtavati dijelove knjiga, izrezivati slike, prljati knjige i sl.

Članak 25.

Korisnik koji izgubi ili ošteti posuđenu knjigu, odgovoran je za štetu.

Ako je knjiga oštećena toliko da se ne može više koristiti ili je izgubljena, korisnik je dužan nadoknaditi štetu kupovinom iste knjige.

Ako korisnik ne može postupiti prema stavku 2. ovoga članka, dužan je nabaviti i vratiti knjižnici drugu knjigu koja joj je potrebna, u visini cijene posuđene knjige, u dogovoru s knjižničarom.

Ako korisnik ne može postupiti ni prema stavku 3. ovoga članka, dužan je Školi nadoknaditi štetu u novčanoj protuvrijednosti izgubljene, odnosno oštećene knjige.

Odluku o plaćanju nadoknade štete iz stavka 4. ovoga članka na prijedlog knjižničara donosi ravnatelj.

Za štetu koju prema stavku 1. ovoga članka učini učenik, odgovoran je roditelj, odnosno skrbnik učenika.

Članak 26.

Prije odlaska iz Škole (kraj školske godine, završetak 8. razreda, ili napuštanje radnog mjesta) korisnici su dužni vratiti u knjižnicu svu posuđenu građu.

Knjižničar i drugi zaposlenici Škole ne smiju izdavanje učeničkih knjižica, svjedodžbi i sl. uvjetovati vraćanjem posuđenih knjiga ili plaćanjem nadoknade štete za izgubljene ili oštećene knjige.

**VI. RAD KNJIŽNICE**

Članak 27.

Knjižnica radi za korisnike od ponedjeljka do petka, od 8.00 do 14.00 sati. Radno vrijeme knjižnice obvezno se ističe na ulaznim vratima knjižnice.

Članak 28.

O promjenama u radu knjižnice knjižničar je dužan pravodobno izvijestiti sve korisnike knjižničnih usluga.

Članak 29.

Knjige i ostalu posudbenu knjižničnu građu posuđuje knjižničar. Knjižničaru u posuđivanju knjiga i drugim poslovima u knjižnici mogu pomagati učenici (članovi knjižničarske grupe).

Članak 30.

U prostorijama knjižnice moraju se poštivati pravila lijepog i kulturnog ponašanja (mora biti red i mir).

Korisnika koji narušava red i mir, knjižničar je ovlašten udaljiti iz prostorija knjižnice.

Članak 31.

U prostorijama školske knjižnice mogu boraviti samo korisnici (članovi) knjižnice.

Korisnici u čitaonicu i knjižnicu ne smiju unositi i ostavljati tiskovine nepoćudnog sadržaja.

Članak 32.

U prostorijama knjižnice organizira se individualni rad s učenicima, rad sa skupinama učenika, nastava i izvannastavne aktivnosti (susreti, kvizovi, natjecanja, razgovori, sekcije i sl.) u skladu s godišnjim planom i programom rada Škole.

**VII. PEČAT KNJIŽNICE**

Članak 33.

Na svu građu koja dolazi u knjižnicu stavlja se pečat. Pečat označava da je knjiga vlasništvo škole.

Članak 34.

Upotrebljavaju se dva pečata:

* pečat škole, okrugli, promjera 38 mm na kojem su uz gornji rub ispisane riječi REPUBLIKA HRVATSKA Repubblica di Croazia, a uz donji rub OSNOVNA ŠKOLA SCUOLA ELEMENTARE BELVEDERE. U sredini nalazi se riječ RIJEKA. Stavlja se na poleđinu naslovne stranice.
* pečat pravokutnog oblika, širine 14 mm i dužine 70 mm koji sadrži riječi OŠ- SE "BELVEDERE", KNJIŽNICA–BIBLIOTECA, RIJEKA-FIUME ispisane u tri reda. Stavlja se na odabrane stranice i na kraj teksta.

**VIII. PRIJELAZNE I ZAVRŠNE ODREDBE**

Članak 35.

S odredbama ovoga pravilnika, razredni učitelji (nastavnici) dužni su upoznati učenike i roditelje, odnosno skrbnike učenika.

Članak 36.

Jedan primjerak ovoga pravilnika trajno mora biti istaknut na vidljivom mjestu u knjižnici.

Članak 37.

Ovaj pravilnik stupa na snagu osmoga dana od objave na oglasnoj ploči Škole.

Danom stupanja na snagu ovoga Pravilnika prestaje važiti Pravilnik o radu školske knjižnice od 07.12.2005. godine (KLASA: 003-05/05-01/09, URBROJ: 2170-55-02-05-1).

KLASA: 003-05/15-01/02

URBROJ: 2170-55-01-15-1

Rijeka, 30.01.2015. godine

Zamjenica predsjednice Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_

Lucilla Micheli Marušić

Ovaj pravilnik je objavljen na oglasnoj ploči 04. veljače 2015 g. i stupio je na snagu 12. veljače 2015. godine.

Ravnatelj:

\_\_\_\_\_\_\_\_\_\_\_\_\_\_\_\_\_\_\_\_\_

dr.sc. Denis Stefan